Διαδηλώσεις στο Πακιστάν
Συνεχίζονται οι περιπολίες, οι ΗΠΑ ασκούν πιέσεις για αποκατάσταση του συντάγματος
Το Πακιστάν ετοιμάζεται για διαδηλώσεις σήμερα σε βάρος της κατάστασης έκτακτης ανάγκης που κήρυξε ο πρόεδρος Περβέζ Μουσάραφ και του ενδεχόμενου καθυστέρησης των επερχόμενων εκλογών. Οι Πακιστανικές αρχές συνέλαβαν περίπου 500 ακτιβιστές, δικηγόρους και ηγέτες της αντιπολίτευσης. Ο δικηγορικός σύλλογος του Πακιστάν δήλωσε ότι τα μέλη του είναι αποφασισμένα να διαδηλώσουν. Αστυνομία και στρατεύματα περιπολούν τους δρόμους της Ισλαμαμπάντ, ενώ έχουν στηθεί οδοφράγματα γύρω από τη Βουλή και το Ανώτατο Δικαστήριο. Οι τηλεφωνικές συνδέσεις οι οποίες είχαν κοπεί αποκαταστάθηκαν, αλλά έχει διακοπεί η λειτουργία ανεξάρτητων ιδιωτικών καναλιών. Κατά τη διάρκεια συνέντευξης τύπου, ο Πρωθυπουργός του Πακιστάν Σαουκάτ Αζίζ, δήλωσε ότι η κυβέρνηση του είναι προσηλωμένη στην διενέργεια εκλογών, που έχουν προγραμματιστεί για τον Ιανουάριο. Αλλά πρόσθεσε ότι η βουλή μπορεί να χρειαστεί μέχρι και ένα χρόνο για να αποφασίσει πότε θα γίνουν εκλογές. Ο πρόεδρος Μουσάραφ δικαιολόγησε την κατάσταση έκτακτης ανάγκης και την άρση της ισχύος του συντάγματος το Σάββατο, λόγω της ανόδου των μουσουλμάνων εξτρεμιστών και του ακτιβισμού που παρατηρείται στο δικαστικό σύστημα το οποίο έχει παραλύσει τη χώρα. Οι ΗΠΑ και η Βρετανία λένε ότι μετά τις εξελίξεις του Σαββατοκύριακου θα επανεξετάσουν την οικονομική βοήθεια που αποστέλλουν στο Πακιστάν. Οι ΗΠΑ έχουν χορηγήσει στο Πακιστάν πάνω από 10 δισεκατομμύρια δολάρια από το 2001 που έγιναν οι τρομοκρατικές επιθέσεις στη Νέα Υόρκη και τη Ουάσιγκτον και εξακολουθούν να αποστέλλουν βοήθεια που ανέρχεται σε περίπου 150 εκατομμύρια δολάρια το μήνα, μιας και το Πακιστάν θεωρείται σημαντικός σύμμαχος των ΗΠΑ στο πόλεμο κατά της τρομοκρατίας. Το πακέτο βοήθειας που αποστέλλει η Βρετανία στο Πακιστάν ανέρχεται σε εκατοντάδες εκατομμύρια δολάρια το χρόνο. Η υπουργός Εξωτερικών, Κοντολίζα Ράις, δήλωσε ότι οι ΗΠΑ ζητούν την άμεση αποκατάσταση του συντάγματος στο Πακιστάν, αλλά επεσήμανε παράλληλα ότι η Ουάσιγκτον σκοπεύει να συνεχίσει να συνεργάζεται με το στρατηγό Μουσάραφ στον αγώνα κατά της τρομοκρατίας.